Vedlegg til sak 13

Gøy på landet

Gøy på landet ble startet i 1986 som et samarbeid mellom bygdeungdomslaget(BU) og 4H Aust-Agder. Etter få år trakk BU seg ut, og 4H stod som arrangør alene.
Konseptet går ut på å flytte bondegården til byen å vise frem og informere om dyr og hvor ting kommer fra. Arrangementet har vært holdt på Hove utenfor Arendal, og dit flyttes mange forskjellige dyrearter.
Det har også vært et 20-talls aktiviteter på arrangementet, hvor de mest populære har vært hesteridning og fuglekassesnekring.

Når været er fint, får vi opp mot 3000 besøkende, og arrangementet har vært en tradisjon for mange barnefamilier.

De siste årene har det vært utfordrende å få frivillige til å stille opp på Gøy på landet som mannskap. Det er behov for 100 dagsverk for å gjennomføre arrangementet.
Det er mye som skal passes på, inngang, mat, kiosk, dyrene, aktivitetene, parkering, osv.

Arrangementet har et budsjett på ca 140.000kr, det er store kostnader, hvor den aller største kostnaden er mannskap. Vi har betalt ut godtgjørelse til alle som jobber på arrangementet som tilskudd til klubbkassen. For 2019 fikk klubbene 500kr per dagsverk.
Det har i mange år vært et solid tilskudd til fylket når besøkstallene har vært gode, og har i stor grad betalt mye av lønnen til organisasjonsrådgiveren.

På de beste årene har klubbene fått sine 50.000kr og fylket har sittet igjen med overskudd på rundt 100.000kr.

Arrangementet er utendørs, og været er derfor en viktig faktor for om det blir vellykket i forhold til økonomisk overskudd eller ikke.

De årene det regner kan det fort bli 50.000kr i underskudd for 4H Agder. Dette tilsvarer totalsummen som betales ut til mannskapene.
Det er en stor forskjell på om 4H Agder får et underskudd hvor pengene er betalt ut til eksterne som må leies inn som mannskap, eller om vi har betalt ut til 4H klubbene.
Betales det ut til klubbene, beholder vi pengene innad i 4H som igjen kan brukes på aktivitet i klubbene.

Hvis 4H Agder skal fortsette å arrangere Gøy på landet er vi avhengig av at klubbene stiller opp. Risikoen for økonomisk underskudd og arbeidet som legges ned av Gøy på landet komiteen i forkant synes ikke verdt det hvis klubbene ikke ønsker å stille med mannskaper.

**Ønsker klubbene å forplikte seg til å bidra til Gøy på landet ved å stille med mannskaper på dagen?
Eller skal 4H Agder legge ned Gøy på landet siden vi ikke selv klarer skaffe nok mannskap til å gjennomføre arrangementet?**